Muutettu ehdotus: Euroopan parlamentin ja neuvoston direktiivi sähkö- ja elektroniikkalaiteromusta (komission EY:n perustamissopimuksen 250 (2) artiklan nojalla esittämä) /* KOM/2001/0315 lopull. - COD 2000/0158 */



Virallinen lehti nro 240 E , 28/08/2001 s. 0298 - 0302



Muutettu ehdotus: EUROOPAN PARLAMENTIN JA NEUVOSTON DIREKTIIVI SÄHKÖ- JA ELEKTRONIIKKALAITEROMUSTA (komission EY:n perustamissopimuksen 250 (2) artiklan nojalla esittämä) 1. Menettely Ehdotukset (KOM 2000 (347) lopullinen-2000/0158 (COD)) toimitettiin neuvostolle ja Euroopan parlamentille EY:n perustamissopimuksen 175 artiklan 1 kohdan mukaisesti 28. heinäkuuta 2000 Talous- ja sosiaalikomitean lausunto 29. marraskuuta 2000 Alueiden komitean lausunto 14. helmikuuta 2001 Euroopan parlamentin lausunto ensimmäisessä käsittelyssä 15. toukokuuta 2001 2. Komission ehdotuksen tarkoitus Ehdotuksessa säädetään toimenpiteistä, jotka koskevat sähkö- ja elektroniikkalaiteromun syntymisen ehkäisemistä, sähkö- ja elektroniikkalaitteiden keräämistä sekä niiden esikäsittelyä, kierrätystä ja hyödyntämistä. Ehdotuksen mukaan jäsenvaltioiden tulisi järjestää sähkö- ja elektroniikkalaiteromun erillinen keräys ja varmistaa sen asianmukainen esikäsittely, hyödyntäminen ja käsittely kaatopaikoilla. Sähkö- ja elektroniikkalaiteromun esikäsittelyn, hyödyntämisen ja käsittelyn kustannuksista vastaavat tuottajat. Näin tuottajille pyritään luomaan taloudellisia kannustimia sopeuttaa sähkö- ja elektroniikkalaitteiden suunnittelu hyväksyttävän jätehuollon vaatimuksiin. Kuluttajat voivat palauttaa laitteensa maksutta. Uudelleenkäytölle, kierrätykselle ja hyödyntämiselle asetetaan määrälliset tavoitteet. 3. Komission lausunto Euroopan parlamentin hyväksymistä tarkistuksista 3.1. Komission hyväksymät tarkistukset Komissio voi hyväksyä seuraavat tarkistukset: Direktiivin soveltamisalan osalta voidaan hyväksyä seuraavat tarkistukset: tarkistus 3, jonka mukaan etämyynnissä on sovellettava samoja velvollisuuksia tuottajiin ja jakelijoihin; tarkistus 4, jonka mukaan sähkö- ja elektroniikkaromua koskevan direktiivin soveltaminen ei rajoita muun työntekijöiden terveyden suojelua koskevan lainsäädännön soveltamista eikä paristoista ja akuista annetun direktiivin 91/157/ETY soveltamista; tarkistus 23, jonka mukaan sähkö- ja elektroniikkaromudirektiiviä sovelletaan riippumatta siitä, kuinka laitetta on huollettu; tarkistus 24, jossa myös lääkinnälliset laitteet, tarkkailu- ja valvontalaitteet sekä automaatit sisällytetään direktiivin joidenkin keräystä koskevien säännösten soveltamisalaan; sekä tarkistus 25, jonka mukaan "ammattimaisia tuojia" ovat myös henkilöt, jotka tarjoavat käyttöön sähkö- ja elektroniikkalaitteita rahoitussopimuksen perusteella (esim. liisaus). Komissio voi hyväksyä tarkistuksen 22, jossa poistetaan 1 artiklasta sana "taloudellisten". Määritelmien osalta voidaan hyväksyä tarkistus 27, jossa tarkennetaan, että "uudelleenkäyttö" tarkoittaa uudelleenkäyttöä sekä kokonaisena laitteena että komponentteina; tarkistus 28, jonka mukaan "tuottajan" käsite ei riipu myyntitavasta, etämyynti mukaan luettuna; sekä tarkistus 29, jossa määritellään edellytykset, joiden mukaan jälleenmyyjiä ei katsota tuottajiksi. Keräyksen, laitteiden maksuttoman palautuksen ja tuottajan vastuun osalta voidaan hyväksyä tarkistus 36, jonka mukaan tuottajat voivat yhdessä tai erikseen perustaa jätehuoltojärjestelmiä. Hyödyntämisen osalta voidaan hyväksyä tarkistus 39, jossa laajennetaan sähkö- ja elektroniikkalaiteromun kierrätystä ja hyödyntämistä koskevia määrällisiä tavoitteita; tarkistus 42, jossa määritellään edellytykset, jotka on otettava huomioon määriteltäessä tavoitteita vuodesta 2008 eteenpäin; sekä tarkistus 43, jossa vaaditaan uusien tekniikoiden kehittämistä. Rahoituksen osalta voidaan hyväksyä tarkistukset 15 ja 16, joiden mukaan erillisiä rahoitusjärjestelmiä on suosittava yhteisten järjestelmien sijaan paitsi silloin, kun ne ovat vaikeasti toteutettavia tai liian kalliita. Tiedotusvaatimusten osalta voidaan hyväksyä tarkistukset 18, 47-50, 51 ja 52, joissa laajennetaan käyttäjille kohdistettuun tiedotukseen liittyviä tuottajien velvollisuuksia; tarkistus 51, jossa säädetään mahdollisuudesta ottaa käyttöön seuraamuksia, jos erillistä keräystä koskevia velvollisuuksia ei noudateta; sekä tarkistukset 19 ja 54, joissa lujitetaan säännöksiä, jotka koskevat esikäsittelylaitoksille annettavia tietoja. Komissio voi myös hyväksyä tarkistuksen 10, jossa viitataan direktiivin hyötyihin työpaikkojen luomisen kannalta; tarkistuksen 59, jonka mukaan komission on ennen liitteiden muuttamista kuultava tuottajia sekä työtekijä- ja kuluttajajärjestöjä; tarkistuksen 60, jonka mukaan jätehuoltosuunnitelmiin on sisällytettävä sähkö- ja elektroniikkalaiteromua koskeva luku; tarkistuksen 61, jonka mukaan jäsenvaltioiden on vahvistettava riittävät seuraamukset; sekä tarkistukset 20 ja 64, joiden mukaan jäsenvaltioilla on oltava riittävät tarkastusjärjestelmät ja niiden on noudatettava ympäristötarkastuksia koskevaa suositusta. Tarkistuksessa 63 muutetaan direktiivin voimaantulopäivää (julkaisupäivä eikä 20. päivä julkaisun jälkeen), ja tämä voidaan hyväksyä. Komissio voi hyväksyä tarkistuksen 66, jossa liitteeseen IA lisätään "vapaa-ajan laitteet ja urheilulaitteet". 3.2. Komission osittain tai periaatteessa hyväksymät tarkistukset Määritelmät: tarkistus 26 koskee sähkö- ja elektroniikkalaiteromun määritelmää, ja siinä vahvistetaan näkemystä, jonka mukaan myös komponentteja ja osakokoonpanoja on pidettävä sähkö- ja elektroniikkalaiteromuna; komissio voi hyväksyä uuden muotoilun lukuun ottamatta viittausta "kuluviin materiaaleihin". Keräys: tarkistuksessa 35 asetetaan joukko velvoitteita. Komissio voi hyväksyä tarkistuksen osan, jossa kielletään sähkö- ja elektroniikkalaiteromun käsittely yhdessä lajittelemattoman yhdyskuntajätteen kanssa. Komissio ei pidä tarpeellisena hyväksyä uutta 1 a kohtaa koskevaa tarkistuksen osaa, jossa viitataan vähittäismyyjille aiheutuvaan rasitteeseen, koska keskitetyt keräyspisteet ovat joka tapauksessa mahdollisia. Komissio ei myöskään voi hyväksyä 2 kohdan toista alakohtaa, jonka mukaan jäsenvaltiot voisivat poiketa maksutonta palautusta koskevista säännöksistä. Komissio hyväksyy periaatteessa 3 kohtaan tehdyn muutoksen, mutta se epäilee vaatimusta, jonka mukaan hyödyntäminen olisi pakko toteuttaa sertifioitujen huoltojärjestelmien mukaisesti. Komissio ehdottaa, että ilmaus "niiden velvollisuutena on myös toteuttaa" korvataan ilmauksella "niitä kannustetaan myös toteuttamaan". Komissio voi hyväksyä 4 kohtaan tehdyt muutokset. Kohdassa 5 voidaan periaatteessa hyväksyä viittaus kuuteen kiloon romua asukasta kohden vuodessa. Komissio katsoo kuitenkin, että säännös olisi muotoiltava uudelleen seuraavasti: "Jäsenvaltioiden on toteutettava toimenpiteet, joilla pyritään saavuttamaan viimeistään 31 päivään joulukuuta 2005 mennessä erilliselle keräykselle asetettu tavoite, joka on keskimäärin kuusi kilogrammaa kotitalouksien sähkö- ja elektroniikkalaiteromua asukasta kohden vuodessa, sanotun kuitenkaan rajoittamatta 1 artiklan a kohdan soveltamista." Sama koskee myös johdanto-osan 13 kappaleeseen tehtyä tarkistusta 9. Tarkistuksessa 30 säädetään, että kun on kyse etäkauppaa harjoittavista tuottajista ja jakelijoista, direktiivissä tarkoitettuna "tuottajana" pidetään myös yritystä, joka harjoittaa huoltoa tai kunnossapitoa tuottajan tai jakelijan kanssa tekemänsä sopimuksen mukaisesti. Komissio voi hyväksyä tämän muutokset vaikka epäileekin sen tarpeellisuutta. Tarkistuksessa 32 annetaan "keräyspisteen" määritelmä ja se voidaan hyväksyä periaatteessa. Komissio ehdottaa seuraavaa sanamuotoa: "'keräyspisteellä' tarkoitetaan jokaista laitosta (tarvittaessa myös vähittäismyyjät), joka ottaa vastaan sähkö- ja elektroniikkalaiteromua loppukäyttäjältä." Komissio voi periaatteessa hyväksyä tarkistuksen 95, jos se muotoillaan uudelleen seuraavasti: "Jäsenvaltioiden on varmistettava, että sähkö- ja elektroniikkalaiteromu, jonka katsotaan voivan aiheuttaa henkilöstölle terveys- ja turvallisuusriskin, joka johtuu erityisesti radioaktiivisesta tai biologisesta saastumisesta, otetaan takaisin asianmukaisiin keräyspisteisiin." Esikäsittelyvaatimukset: tarkistuksen 37 mukaan tuottajien on käytettävä uusimpia hyödyntämis- ja kierrätysjärjestelmiä, jotka ne voivat perustaa joko yksinään tai yhdessä. Komissio voi hyväksyä tämän. Myös viittaus työntekijöiden terveyden suojeluun voidaan hyväksyä. Kohdan 5 osalta tarkistuksessa asetetaan sähkö- ja elektroniikkalaiteromun vientiin sovellettavia vaatimuksia. Tosiasiallisesti näillä vaatimuksilla muutetaan jätteen siirroista annettua asetusta 259/93. Sähkö- ja elektroniikkalaiteromun hyödyntämisen yhteydessä ei ole tarkoituksenmukaista poiketa jätteiden siirtoja koskevista yleisistä säännöistä, ja tämän vuoksi näitä muutoksia ei pitäisi hyväksyä. Komissio ehdottaa kuitenkin, että säännöksen soveltamisala rajoitetaan siirtoihin, joiden tarkoituksena on jätteen käsittely kaatopaikoilla: "Jäsenvaltiot voivat vastustaa siirtoja neuvoston asetuksen (ETY) N:o 259/93 4 artiklan 3 kohdan c alakohdan ensimmäisen luetelmakohdan mukaisesti, jos 1 kohdassa säädettyjä esikäsittelyn laatua koskevia vähimmäisvaatimuksia ei noudateta." Tarkistuksen 37 mukaan jäsenvaltioiden on myös varmistettava, että taloudelliset toimijat ottavat käyttöön sertifioituja ympäristöasioiden hallintajärjestelmiä. Tämä muutos voidaan hyväksyä. Tarkistus 11 koskee johdanto-osan 14 kappaletta, ja siinä viitataan esikäsittelyjärjestelmien laatuun. Tarkistus voidaan hyväksyä seuraavalla tavalla uudelleen muotoiltuna: "Kierrätys- ja esikäsittelyjärjestelmissä tai näitä toimia suorittavissa yrityksissä olisi noudatettava vähimmäisvaatimuksia, jotta estettäisiin sähkö- ja elektroniikkalaiteromun esikäsittelyyn liittyvät kielteiset ympäristövaikutukset. Ympäristönsuojelun korkean tason takaamiseksi jäsenvaltioiden olisi varmistettava, että käytetään uusinta tekniikkaa vastaavia hyödyntämis- ja kierrätysmenetelmiä." Hyödyntäminen ja kierrätys: tarkistuksen 38 mukaan kaikki erikseen kerätty sähkö- ja elektroniikkalaiteromu on hyödynnettävä - kokonaan uudelleen käytettäviä laitteita lukuun ottamatta - ja uudelleenkäytön ja kierrätyksen on oltava mahdollisimman laajamittaista. Tarkistus voidaan hyväksyä periaatteessa. Komissio ehdottaa seuraavaa muotoilua: "Jäsenvaltioiden on varmistettava, että kaikki erikseen kerätty sähkö- ja elektroniikkalaiteromu hyödynnetään, jotta voitaisiin saavuttaa mahdollisimman korkea uudelleenkäyttö- ja kierrätystaso. Tämä säännös ei koske kokonaan uudelleen käytettäviä laitteita." Tarkistuksen 41 mukaan tavoitteiden laskemista koskevat yksityiskohtaiset säännöt on hyväksyttävä myöhempänä ajankohtana, ja tämä voidaan hyväksyä periaatteessa. Komissio ehdottaa seuraavaa sanamuotoa: "Yksityiskohtaiset säännöt, joiden mukaan seurataan tämän artiklan 2 kohdassa tarkoitettuja tavoitteita ja valvotaan, että jäsenvaltiot noudattavat niitä, annetaan 14 artiklan 2 kohdassa tarkoitettua menettelyä noudattaen viimeistään 31 päivään joulukuuta 2004 mennessä." Rahoitus: tarkistuksessa 44 muutetaan tuottajan vastuuta koskevan lausekkeen voimaantuloajankohtaa (30 kuukautta direktiivin voimaantulosta 5 vuoden sijaan). Tämä osa voidaan hyväksyä. Lisäksi tarkistuksessa ehdotetaan, että tuottajat voidaan velvoittaa rahoittamaan kokonaan tai osittain kotitalouksista tapahtuva keräys. Tämä osa voidaan hyväksyä vain periaatteessa. Komissio ehdottaa seuraavaa sanamuotoa: "Jäsenvaltioiden on varmistettava, että kotitalouksista kerätty sähkö- ja elektroniikkaromu siirretään 4 artiklan 1 kohdan mukaisesti perustettuihin keräyspisteisiin, ja niiden on toissijaisuusperiaatteen mukaisesti määriteltävä, millä tavalla tämä siirtäminen tapahtuu, sanotun kuitenkaan rajoittamatta 4 artiklan 2 kohdan soveltamista." Tarkistuksessa 46 (sekä tarkistuksessa 17, jossa lisätään uusi johdanto-osan kappale) esitetään, että: a) keräyksen ja esikäsittelyn kustannukset on sisällytettävä tuotteen hintaan. Ei ole selvää, kuinka tämä voisi toimia oikeudellisesti, joten tätä osaa ei hyväksytä. b) voimassa olevia rahoitussopimuksia voidaan jatkaa enintään kymmenen vuoden ajan. Tämä voidaan hyväksyä periaatteessa, jos kohdassa todetaan, että uudelleentarkastelussa on otettava huomioon myös kilpailunäkökohdat. c) vastuu vanhasta jätteestä jaetaan kustannusten aiheutumishetkellä vallitsevien markkinaosuuksien mukaisesti. Tämä voidaan hyväksyä, jos sana "yhteisesti" poistetaan. d) tuottajat voivat enintään kymmenen vuoden ajan käyttää 'näkyviä maksuja' osoittaakseen käyttäjille keräyksen ja esikäsittelyn kustannukset. Tämä ei ole tarpeellista sen mahdollistamiseksi, että yksittäinen tuottaja voi näyttää kustannuksensa kuluttajille. Tarkistuksen tätä osaa ei voida hyväksyä. Tiedotusvaatimukset: tarkistuksen 52 mukaan sähkö- ja elektroniikkalaitteet on merkittävä selvästi sen osoittamiseksi, että ne on saatettu markkinoille direktiivin voimaantulon jälkeen. Komissio voi hyväksyä tarkistuksen periaatteessa ja ehdottaa seuraavaa sanamuotoa: "Koska sähkö- ja elektroniikkalaiteromua ei saa enää käsitellä yhdessä lajittelemattomien yhdyskuntajätteiden kanssa ja koska kaikki sähkö- ja elektroniikkalaiteromu on kerättävä erikseen, jäsenvaltioiden on varmistettava, että tuottajat merkitsevät asianmukaisesti liitteessä IV esitetyllä tunnuksella [30 kuukauden kuluttua tämän direktiivin voimantulosta] alkaen markkinoille saatettavat sähkö- ja elektroniikkalaitteet, jotka voitaisiin muutoin heittää roskakoreihin tai muihin samankaltaisiin yhdyskuntajätteen keräysjärjestelmiin ..." (loppu muuttumaton). Komissio voi hyväksyä tarkistuksen 75 periaatteessa, jos sen sanamuotoa muutetaan seuraavasti: "Jäsenvaltioiden on varmistettava, että [30 kuukauden kuluttua tämän direktiivin voimaantulosta] jälkeen markkinoille saatetun sähkö- tai elektroniikkalaitteen tuottaja käy yksiselitteisesti ilmi laitteessa olevasta merkinnästä, jossa ilmoitetaan myös laitteen markkinoillesaattamispäivä." Tarkistuksen 55 mukaan jäsenvaltioiden on varmistettava, että etämyyntiä harjoittavat tuottajat nimeävät jäsenvaltioon sijoittautuneen yrityksen, joka vastaa direktiivissä säädettyjen tuottajan velvollisuuksien täyttämisestä. Tarkistus voidaan hyväksyä periaatteessa, mutta säännös olisi lisättävä 7 artiklan 2 kohtaan. Tarkistukset 21, 56, 58 ja 85 koskevat tiedotusvaatimuksia, eivätkä niissä ehdotetut muutokset ole kovin merkittäviä. Ne voidaan kaikki hyväksyä periaatteessa. Komissio ehdottaa tarkistusten sanamuodon muuttamista seuraavasti: Tarkistus 21: "Tiedot yhteisössä markkinoille saatettujen sähkö- ja elektroniikkalaitteiden lukumääristä ja painosta sekä kerättyjen, hyödynnettyjen, uudelleen käytettyjen (kokonaisten laitteiden uudelleenkäyttö mukaan luettuna niin pitkälle kuin mahdollista), kierrätettyjen ja vietyjen sähkö- ja elektroniikkajätteiden määristä ovat tarpeen tässä direktiivissä määriteltyjen tavoitteiden saavuttamisen seuraamiseksi." Tarkistus 56: "Jäsenvaltioiden on toimitettava komissiolle vuosittain tietoja jäsenvaltioissa markkinoille saatettujen, kaikkien kanavien kautta kerättyjen, uudelleen käytettyjen, esikäsittelylaitoksiin toimitettujen, kierrätettyjen ja hyödynnettyjen sähkö- ja elektroniikkalaitteiden määristä ja ryhmistä sekä vietyjen sähkö- ja elektroniikkalaitteiden määristä, tietoja kierrätys-, hyödyntämis- ja käsittelykanavien teknisestä standardista sekä tietoja käsittelyhinnoista ja keräys- ja hyödyntämiskustannuksista." Komissio voi hyväksyä tarkistukset 58 ja 85, mutta ehdottaa, että tarkistuksen 85 viimeinen lause, jossa viitataan Internetiin, jätetään pois. Muut säännökset: komissio voi hyväksyä tarkistuksen 2, jos sen sanamuotoa muutetaan seuraavasti: "Direktiivin perusperiaatteena on laajennettu tuottajan vastuu, joka johtaa ulkoisten kustannusten sisällyttämiseen hintoihin." Tarkistus 6 koskee johdanto-osan 11 kappaletta, ja siinä käsitellään uusien sähkö- ja elektroniikkalaitteiden suunnittelua. Tarkistus voidaan hyväksyä periaatteessa seuraavassa sanamuodossa: "On tarpeen laatia mahdollisimman nopeasti säännökset sähkö- ja elektroniikkalaitteiden suunnittelusta ja valmistuksesta, jotta voidaan minimoida laitteiden vaikutus ympäristöön niiden elinkaaren aikana. Teknisiä määräyksiä ja standardeja koskeva uusi lähestymistapa on otettava huomioon. Jäsenvaltioiden olisi kannustettava sellaisten sähkö- ja elektroniikkalaitteiden suunnittelua ja tuotantoa, joissa otetaan täysimääräisesti huomioon niiden korjaaminen, uudistamismahdollisuus, uudelleenkäyttö, purkaminen ja kierrätys sekä helpotetaan niitä." Tämä uudelleenmuotoilu on välttämätön, koska tarkistuksen alkuosassa olevaa viittausta komission laatimiin säännöksiin ei voida hyväksyä institutionaaliselta kannalta. Toiseksi, vaikka komissio hyväksyykin tarkistuksen pääsisällön, se katsoo kuitenkin, että tekstissä on säilytettävä viittaus uuteen lähestymistapaan. Tästä syystä komissio on yhdistänyt alkuperäisen ehdotuksen ja parlamentin tarkistuksen. Tarkistuksessa 62 asetetaan määräajaksi direktiivin siirtämiselle kansalliseen lainsäädäntöön 18 kuukautta direktiivin voimaantulosta (komission ehdotus oli 30. kesäkuuta 2004). Tämä voidaan hyväksyä periaatteessa sillä edellytyksellä, että säännöstä tarkastellaan mahdollisesti uudelleen direktiivin antamisen yhteydessä. Liite II: komissio voi hyväksyä periaatteessa tarkistukset 86, 99, 70, 77 ja 98, mutta ehdottaa joidenkin lisäysten sanamuodon muuttamista seuraavasti: - "vaarallisia aineita sisältävät elektrolyyttikondensaattorit". Komissio ehdottaa, että kohtaan lisätään viittaus vaarallisiin aineisiin, sillä ainoastaan tämän tyyppiset elektrolyyttikondensaattorit olisi poistettava laitteista esikäsittelyn aikana. - "palonestoaineita sisältävät muovit". Komissio katsoo, että tämä sanamuoto on selkeämpi ja yhtä kattava kuin parlamentin tarkistus. - "polykloorattuja bifenyylejä (PCB) sisältävät kondensaattorit polykloorattujen bifenyylien ja polykloorattujen terfenyylien käsittelystä (PCB/PCT) annetun direktiivin 96/59/EY mukaisesti". Komissio katsoo, että PCB-direktiivin mainitseminen on välttämätöntä sen varmistamiseksi, että käsittely tapahtuu kyseisen direktiivin mukaisesti. Komissio ei kuitenkaan voi hyväksyä seuraavia edellä mainituissa tarkistuksissa lisättyjä luetelmakohtia: "lyijy", "kadmium" ja "kuudenarvoinen kromi". Komissio katsoo, että kaikkien näitä aineita sisältävien komponenttien poistaminen ei olisi käytännössä mahdollista. Liitteessä olisi annettava yksityiskohtaisempia tietoja poistettavista aine- ja komponenttityypeistä. Tarkistuksesta 71 komissio voi hyväksyä ainoastaan sen viimeisen osan, jossa viitataan asetuksen (EY) N:o 2037/2000 mukaisesti tehtävään käsittelyyn. Komission mielestä on selkeämpää ja käytännössä hyödyllisempää mainita poistettavien kaasujen nimet sen sijaan, että kaasuista annettaisiin yleiskuvaus joidenkin niiden vaikutusten kautta (otsonikerrosta heikentävä vaikutus tai kasvihuonevaikutus). Liite III: komissio voi hyväksyä tarkistuksen 100 seuraavin muutoksin, joiden avulla ensinnäkin saatetaan direktiivin teksti yhdenmukaiseksi romuajoneuvoista annetun direktiivin 2000/53/EY kanssa (monissa tapauksissa esikäsittelylaitoksissa käsitellään sekä romuajoneuvoja että sähkö- ja elektroniikkalaiteromua) ja toisaalta otetaan huomioon tietyt sähkö- ja elektroniikkalaiteromun erityispiirteet, kuten räjähdysvaara: - 1 kohdan ensimmäinen luetelmakohta: "läpäisemättömillä pinnoilla varustetut tarkoituksenmukaiset alueet, joissa on käytettävissä laitteet nestevuotojen keräystä varten sekä tarvittaessa nesteiden ja rasvojen erottimet" - 1 kohdan toinen luetelmakohta: "säänkestävä peite tarkoituksenmukaisille alueille" - 1 kohta, uusi luetelmakohta: "terveys- ja ympäristösäännösten mukaiset varusteet veden, mukaan luettuna sadevesi, käsittelyä varten" - 2 kohdan neljäs luetelmakohta: "tarkoituksenmukaiset säilytysastiat akkujen ja paristojen, PCB:tä/PCT:tä sisältävien jäähdyttimien sekä muiden vaarallisten jätteiden kuten radioaktiivisten tai räjähtävien jätteiden varastointia varten" - 2 kohdan viiden luetelmakohta: "terveys- ja ympäristösäännösten mukaiset varusteet veden käsittelyä varten". 3.3. Komission hylkäämät tarkistukset Tarkistuksissa 7 ja 12 käsitellään työntekijöiden terveyden suojelua laiteromun vastaanoton ja käsittelyn aikana. Tarkistuksia ei hyväksytä, koska ne eivät tuo direktiivin mitään oikeudellista painoarvoa eivätkä ne sovi direktiivin soveltamisalaan. Tarkistuksissa 31 ja 33 annetaan "rahoitussopimuksen" ja "erillisen rahoituksen" määritelmät. Komissio ei pidä näitä tarpeellisina, koska käsitteet ovat riittävän selviä ilman erityisiä määritelmiä. Tarkistuksessa 34 annetaan "käyttäjän" (po. "haltija") määritelmä. Tarkistusta ei hyväksytä, koska "haltijan" yleinen määritelmä sisältyy jo jätteistä annettuun kehysdirektiiviin. Tarkistuksessa 40 sallitaan alhaisemman tavoitteen saavuttaminen, jos kyse on "innovatiivisista" tuotteista, joilla saavutetaan muita etuja ympäristön kannalta. Komissio pelkää, että tämä tarkistus jättäisi liikaa tilaa poikkeaville tulkinnoille ja vaikeuttaisi direktiivin tavoitteiden saavuttamisen seurantaa. Tarkistus 1 koskee johdanto-osan 8 kappaletta, ja siinä viitataan käsitteiden, soveltamisalan, keräyksen ja tavoitteiden yhdenmukaistamiseen. Tarkistusta ei voida hyväksyä, koska direktiivin säännökset ovat vähimmäisvaatimuksia. Tarkistuksessa 5 lisätään uusi johdanto-osan kappale, jossa vaaditaan paristoja ja akkuja koskevan direktiivin uudistamista tämän direktiivin yhteydessä. Tarkistusta ei voida hyväksyä, koska se ei kuulu tämän direktiivin soveltamisalaan. Tarkistukset 14 ja 78 olisivat ristiriidassa jätteiden siirroista annetun asetuksen säännösten kanssa, koska niissä lisättäisiin uusia edellytyksiä jätteiden siirron hyväksymiselle. Komissio vastustaa erityisen siirtojärjestelmän luomista sähkö- ja elektroniikkalaiteromua varten. Tarkistukset 72 ja 99 (kierrätystä koskeva osa) koskevat muovien kierrätystä, eivätkä ne ole johdonmukaisia niiden säännösten kanssa, joissa edellytetään laiteryhmäkohtaisten määrällisten tavoitteiden saavuttamista. Tarkistukset 73 ja 76 heikentäisivät selektiivistä esikäsittelyä koskevia säännöksiä, koska ne sallisivat liitteen II mukaisesti edellytettyjen toimenpiteiden toteuttamatta jättämisen. Komissio ei voi hyväksyä tarkistusta 82, koska se on jo hyväksynyt tarkistuksen 15, jonka sanamuoto on selkeämpi kuin tarkistuksen 82. Tarkistuksessa 68 tehdään teknisiä muutoksia joihinkin liitteessä 1B olevan 1 kohdan osiin, eikä sitä voida hyväksyä, koska siitä seuraisi epäjohdonmukaisuus liitteen IB muiden kohtien kanssa. Tarkistuksessa 87 ehdotetaan kokonaisten laitteiden uudelleenkäyttöä koskevia tavoitteita, mutta ne olisivat vaikeasti toteutettavia ja tulkittavia. Erityisen vaikeaa olisi määritellä käytännössä, milloin markkinoilla olevista uusista tuotteista koituu ympäristölle selkeää etua luonnonvarojen käytön kannalta, koska suorituskykyisempien laitteiden käyttö on suhteutettava siihen, että jätettä syntyy enemmän. Tarkistuksissa 90 ja 94 käsitellään uudelleenkäyttölaitosten verkon luomista. Tätä olisi vaikea toteuttaa käytännössä, koska laitteiden uudelleenkäyttö ei ole käsittelyoperaatio eikä välttämättä riipu siitä, onko sitä varten olemassa laitoksia. Komissio ei voi hyväksyä tarkistusta 93, koska se on jo hyväksynyt tarkistuksen 45, jolloin tarkistus 93 on tarpeeton. Komissio pitää tarpeettomana tarkistusta 96, joka koskee kierrätyspotentiaalin indikaattoreita, ja katsoo, että jäsenvaltioiden olisi voitava itse päättää, missä muodossa ne antavat tietoja. 3.4. Muutettu ehdotus Komissio ottaa huomioon EY:n perustamissopimuksen 250 artiklan 2 kohdan ja muuttaa ehdotustaan edellä kuvatulla tavalla.